He uri anō tēnei nō Te Tai Tokerau, otirā he uri anō hoki tēnei nō Te Moana-nui-a-Kiwa. I reira, i te wā i tae atu au ki tērā o ngā whenu, kei te whakaaro ake au ki aku nei hononga i te wā e haere ana au ki ngā wāhi kē atu ki Te Moana-nui-a-Kiwa. I mea mai ētahi o ngā mema i te wā i te uru kopi me te mea atu "Ehara tēnei wāhi ko Aotearoa—ehara tēnei wāhi ko Aotearoa. Nō Te Moana-nui-a-Kiwa kē tēnei wāhi, nō Te Moana-nui-a-Kiwa kē ngā uri o te imi, o ngā Tchakat Henu o Rēkohu." I a au e haere i rongo au i tērā mauri i te mea i hoki ngā mahara i te wā i haere au ki ētahi o ngā moutere puta noa i Te Moana-nui-a-Kiwa, i a au e haere ana ki te tihi o te Tapa Whā o Poronēhia, ki Hawaii, te noho tata me ngā kanaka Maoli. I a au e haere ana ki ētahi atu o ngā moutere ki roto i te Tapa Whā o Poronēhia me te whakaaro ake, ahakoa kei tawhiti rātou kei te rongo tonu i tērā wairua, i tērā mauri ki roto i te whenua o Rēkohu, i te mea ko te whenua, kei te whenua tōna reo, kei te moana tōna reo, kei te uru kopi tōna reo.